Агенцијата за заштита на правото на слободен пристап до информациите од јавен карактер, врз основа на член 109 став 5 од Законот за општата управна постапка („Службен весник на Република Македонија“ бр. 124/2015), а согласно член 27и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и  согласно Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр.60/20), постапувајќи по Жалбата изјавена од Здружението на граѓани Смисла Солутионс – Скопје,поднесена против Решението на Министерството локална самоуправа, по предметот Барање за пристап до информации од јавен карактер, на ден 24.08.2026 година, го донесе следното:
                                                                            Р Е Ш Е Н И Е

1.Жалбата изјавена од Здружението на граѓани Смисла Солутионс – Скопје, поднесена против Решението на Министерството локална самоуправа бр. 18-1226/13 од 07.08.2026, заведена во Агенцијата под бр.08-125 на 10.08.2026 година, по предметот Барање за пристап до информации од јавен карактер, СЕ ОДБИВА.
2.Решението на Имателот на информации бр. 18-1226/13 од 07.08.2026 година се потврдува.
                                                                         О Б Р А З Л О Ж Е Н И Е

Здружението на граѓани Смисла Солутионс – Скопје, како што е наведено во Жалбата на 19.04.2026 година преку електронска пошта поднело Барање за пристап до информации од јавен карактер до Министерството локална самоуправа, со кое побарало преку е-маил да му се достави фотокопија или електронски запис од следните информации:
„Поднесуаме барање за пристап до информации кои се однесуваат на постапката по: „Отворен јавен повик за финансирање на Предлог-проекти за намалување на диспаритетите меѓу и во рамките на планските региони и зголемување на регионалната конкурентност за 2026 година. Ги бараме следните информации и документи: 
-	Листа на сите поднесени предлог-проекти, како и нивниот статус (оценети и неоценети), со вкупно и поединечно бодување за секој проект (вклучително и избрани и неизбрани проекти):
-	Извештајите на Комисијата за оценување на предлог-проектите, со образложение за бодувањето и рангирањето по сите критериуми за сите аплицирани проекти:
-	Записници од работата на Комисијата поврзани со оценувањето и предлагањето на проектите:
-	Копии од сите поднесени предлог-проекти по јавниот повик, заедно со целокупната придружна документација што е составен дел на апликациите. 
Со оглед дека се работи за распределба на јавни средства на институции и здруженија на граѓани кои вршат дејности од јавен интерес, бараните информации претставуваат информации од јавен карактер и подлежат на начелата на транспарентност и отчетност. Воедно, укажуваме дека евентуалната заштита на лични податоци не може да биде основ за одбивање на пристап на бараните информации туку, доколку е потребно, личните податоци може да бидат соодветно анонимизирани, при што останатите делови од документите треба да бидат доставени во нивната оригинална содржина и целост“.
Постапувајќи по ова Барање, Имателот на информации до Барателот доставил Решение бр.18-1226/4 од 05.05.2026 година со кое Барањето за слободен пристап до информации од јавен карактер од „Смисла Солутионс-Скопје“ се уважува. 
Незадоволен од наведеното Решение, Барателот на инфопрмации на 08.05.2026 година поднесе Жалба до Агенцијата, заведена во архивата на Агенцијата со бр. 08-125.
Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, донесе Решение бр. 08-125 од 04.06.2026 година, со кое Решението на Имателот на информации бр.18-1226/4 од 05.05.2026 година го поништии предметот го врати на повторно постапување пред првостепениот орган, со укажување како да постапи.
Постапувајќи по Решението на Агенцијата, Имателот на информации на ден 01.07.2026 година до Барателот доставил Решение бр. 18-1226/6, со кое Барањето на Барателот се уважува. Во Решението е наведено: „... Постапувајќи по  Решението на Агенцијата за слободен пристап до информации од јавен карактер бр. 08-125 од 04.06.2026 година, примено по електронски пат и заведено во Министерството за локална самоуправа Ви ги доставува бараните информации од јавен карактер со кои располага...“.
Незадоволен од наведеното Решение, Барателот на информации на 07.07.2026 година до Агенцијата повторно достави Жалба, заведена под бр. 08-125 во која е наведено: „... Наместо целосно да го спроведе Решението на  Агенцијата, Министерството повторно не ја извршило обврската утврдена со Решението на Агенцијата, туку повторно овозможило само делумен пристап до бараните информации... жалителот уважува дека Министерството формално донело ново решение, но суштински не го спровело Решението на Агенцијата, бидејќи повторно не ги  доставило документите кои биле предмет на барањето.... Во прилог се доставуваат: Решението на Министерството...; Решението на Агенцијата бр. 08-125 од 04.06.2026 година: Целата останата доставена документација од Министерството во форма како што била доставена до барателот. Напомена фајловите со бр 1-77 пдф се испратени како гоогле дриве шаре, и сите се само со првите две страни од апликациониот формулар, на истите фалат по најмалку 10 страници од документот, воедно на ниту еден формулар освен на оној од здружението Смисла солутионс нема приемен штембил односно не се гледа кога се истите примени во Архива, жалителот се сомнева на бришење на податоци од оригиналните документи“.
Агенцијата со електронски допис бр.08-125 од 08.07.2026 година ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.
Имателот на информации на 13.07.2026 година, преку електронска пошта до Агенцијата достави Произнесување по жалба бр.18-1226/8 од 10.07.2026 година, во кое е наведено: „...Според претседателот на Комисијата за оценување на проекти, проектната документација за сите поднесени 77 проекти кои што беа предмет на оценување е исклучително обемна, и е неможно во законскиот рок да се достави до Барателот во бараната форма, дури и со продолжување на рокот од десет дена согласно Законот за слободен пристап до информации од јавен карактер ... Во интерес на целисходност на  постапката, а согласно член 10 од Упатството за спроведување на законот за слободен пристап до информации од јавен карактер ... на барателот му беше дадена можност за увид во просториите на министерството, во целокупниот материјал што е предмет на барањето....Барателот одби да обезбеди пристап до бараните информации на овој начин ...Поради обемноста на материјалот, во таа големина мејлот до барателот можеше да биде препратен единствено со алатката гуглдрајв, што не го попречува пристапот до информации. Сите 77 фајлови беа пристапни...“. Во прилог го достави Решението бр. 18-1226/6 од 01.07.2026 година, со кое Барањето на Барателот се уважува.
Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите списи  во предметот, истата ја уважи, Решението на Имателот на информации бр.18-1226/6 од 01.07.2026 година го поништи и го задолжи Имателот на информации на Барателот да му ги достави бараните информации на начин и во форма наведени во Барањето, во рок од 15 дена од денот на доставување на Решението.
Постапувајќи по Решението на Агенцијата, Имателот на информации на ден 07.08.2026 година до Барателот доставил Решение бр. 18-1226/13, со кое Барањето на Барателот се уважува. Во Решението е наведено: „... Постапувајќи по трет пат, врз основа на последното Решение на Агенцијата за слободен пристап до информации од јавен карактер бр. 08-125 од 16.07.2026 година, Министерството за локална самоуправа до Барателот во електронска форма доставува документи кои што ги содржат бараните информации...“.
Незадоволен од наведеното Решение, Барателот на информации на 10.08.2026 година до Агенцијата повторно достави Жалба, заведена под бр. 08-125 во која е наведено: „... Ова е трето постапување на Министерството по истото барање, при што жалителот претходно двапати поднесувал жалби до Агенцијата... И покрај тоа, Министерството и со оспореното решение повторно не ги доставува бараните информации во целост. ... Со првичното барање за пристап до информации од јавен карактер, жалителот побара пристап до документацијата поврзана со постапката за избор и финансирање на предлог-проектите, вклучително и целосните апликациони формулари, придружната документација, документацијата поврзана со оценувањето на проектите, записниците од работата на Комисијата и останатата документација поврзана со постапката. При тоа жалителот не побарал увид во документацијата во просториите на Министерството, туку побара бараните информации да му бидат доставени во форма на фотокопии или електронски записи.“
Агенцијата со електронски допис бр.08-125 од 10.08.2026 година ја препрати Жалбата до Имателот на информации и побара во рок од седум (7) дена да се произнесе по истата и до Агенцијата да ги достави сите списи во врска со предметот.
Имателот на информации на 13.08.2026 година, преку електронска пошта до Агенцијата достави Произнесување по жалба бр.18-1226/15 од 12.08.2026 година, заведена во Агенцијата под бр.08-125 на 17.08.2026 година. Во Произнесувањето по жалба, меѓу другото, е наведено дека во однос на 4 алинеја од Барањето „Документите се објавени на ВЕБ страницата на Министерството за локална самоуправа...и даваат целосен преглед на сите аплицирани предлог-проекти...Министерството...до барателот достави скратена верзија од апликационите формулари со основните податоци за апликантите и за предлог-проектите...имајќи предвид дека секој апликационен формулар содржи база на податоци подготвена од апликантот и проектна документација која што е во сопственост на апликантот...Со чинот на предавање во физичка форма на трети лица...се влегува во ризик истите документи да бидат користени од третото лице за други потреби, без дозвола од сопствениците, што може да ја доведе во прашање и нивната конкурентност...Министерството заштитениот интерес го утврди во член 6 став 1 алинеја 5 од Законот за слободен пристап до информации од јавен карактер...член 12 став 2 алинеја 11 од Законот за авторските и сродните права...При спроведување на тестот на штетност...донесена е одлука...пристапот да се обезбеди преку целосен увид од страна на барателот во просториите на Министерството, по претходна најава од страна на барателот...“. 
Во прилог на наведеното Произнесување по жалба, до Агенцијата е доставено Решението на Министерството за локална самоуправа бр.18-1226/13 од 07.08.2026 година, како и „Белешка од спроведување на тест на штетност“ бр.18-1226/12 од 07.08.2026 година.
Меѓутоа, во наведеното Произнесување по Жалба за прв пат е споменато и дека „Смисла солутионс – Скопје поведе постапка против Министерството за локална самоуправа пред Управниот суд во врска со исходот од предметниот јавен повик (од Комисијата за оценување на проекти предлог-проектот не беше одобрен за финансирањенекомплетна документација)...“. Во прилог на Произнесувањето по жалба до Агенцијата е доставена фотокопија од Пресуда на Управниот суд УРП.бр.82/20026 и УРП.бр.83/2026 од 12.06.2026 година, со која „Тужбата на тужителот Здружение на граѓани „Смисла Солутионс – Скопје“, изјавена против Одлуката за избор на проекти за финансирање активности за намалување на диспаритетите меѓу и во рамки на планските региони и зголемување на регионалната конкурентност за 2026 година бр.09-1198/2 од 15.04.2026 година и Одлуката за изменување и дополнување бр.09-1198/4 од 24.04.2026 година на Министерството за локална самоуправа...се одбива како неоснована“, а Решението за времена мерка за одложување на извршувањето на Одлуката на Министерството е одбиена.
Агенцијата за заштита на правото на слободен пристап до информациите од јавен карактер, согласно одредбите од Законот за слободен пристап до информации од јавен карактер, ја разгледа Жалбата изјавена од Барателот на информацијата и сите списи  во предметот, истата ја одби, а Решението на Имателот на информации бр.18-1226/13 од 07.08.2026 година го потврди, поради следното:
По разгледувањето на Жалбата и сите списи во врска со предметот, Агенцијата утврди дека Имателот на информации, во врска со делот од Барањето за кој Барателот тврди дека не му е одговорено во целост, поради што и доставил трета Жалба до Агенцијата, во случајов постапил согласно одредбите на Законот за слободен пристап до информации од јавен карактер, односно донел Решение согласно член 6 став 1 точка 5 од истиот Закон, и по спроведување на задолжителниот  Тест на штетност го одбил пристапот до бараната информација. Притоа, направил напори, сепак, врз основа на член 21 став 2 од Законот за слободен пристап до информации од јавен карактер, на Барателот на информации да не му го ускрати целосниот пристап до бараната информација, туку да му овозможи увид во истата.
Навистина, во првостепената постапка имало недостатоци, кои се однесуваат на диспозитивот од оспореното Решение бр. 18-1226/13 од 07.08.2026 година, но истите, согласно член 109 став 5 од Законот за општата управна постапка, „...се такви што не можеле да имаат влијание врз решавањето на работата“.
Во конкретниот случај, по добивање на Произнесувањето по жалба бр.18-1226/15 од 12.08.2026 година од Имателот на информации, во кој се наведува дека „Смисла солутионс – Скопје поведе постапка против Министерството за локална самоуправа пред Управниот суд во врска со исходот од предметниот јавен повик“,   Агенцијата за заштита на правото на слободен пристап до информациите од јавен карактер, утврди дека постојат и елементи за отфрлање на предметната Жалба, од причина што барањата на Барателот, поднесени до Министерството за локална самоуправа не претставуваат барања за пристап до информации од јавен карактер, туку се барања од личен интерес, односно барања од надлежност на Министерството, кое постапувало согласно своите надлежности.
Од списите во предметот, Агенцијата утврди дека во конкретниот случај Барателот на информации, неосновано повикувајќи се на Законот за слободен пристап до информации од јавен карактер и занемерувајќи го јавниот интерес регулиран во чл.3 ст.1 алинеја 7 од истиот Закон, поднесувал барање до Министерството за локална самоуправа кое има личен карактер, а со кое бара документи кои ќе му користат во натамошни постапки пред други јавни, односно правосудни органи.
Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај Барателот се обидел да добие информација од Имателот на информации, неосновано повикувајќи се на Законот за слободен пристап до информации од јавен карактер.
Агенцијата за заштита на правото на слободен пристап до информациите од јавен карактер на Барателот, сега Жалителот му укажува дека целта на Законот за слободен пристап до информации од јавен карактер и на Упатството за спроведување на Законот за слободен пристап до информации од јавен карактер е на физичките и правните лица да им се овозможи да го остварат правото на слободен пристап до информации од јавен карактер и да обезбедат јавност и отвореност во работењето на органите, а не негова законски неоснована и несоодветна примена.
Законската дефиниција на “јавниот интерес“ значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.
Согласно погоре наведеното, Агенцијата му укажува на Барателот, сега Жалителот, дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во постапките во кои тој се јавува како странка и правната заштита може да ја бара согласно тие закони, а не согласно Законот за слободен пристап до информации од јавен карактер. 
Агенцијата истакнува дека цел на Законот за слободен пристап до информации од јавен карактер и на Упатството за спроведување на Законот, е да се обезбедува јавност и отвореност во работењето на имателите на информации и да им се овозможува на физичките и правните лица да го остваруваат правото на слободен пристап до информации од јавен карактер и да обезбедат јавност и отвореност во работењето на органите, за начинот на користење и трошење на јавните пари, парите на граѓаните, да се овозможи учество на граѓаните во креирањето и водењето на јавните политики и слично. Законската дефиниција на „јавниот интерес“ значи дека остварувањето на јавниот интерес подразбира остварување на интересот на пошироката заедница како целина, којшто има првенство пред индивидуалните потреби и права на поединците.
Согласно наведеното Законот за слободен пристап нема за цел преку поднесување на барање за пристап до информации од јавен карактер, барателите на информации да остваруваат лични, приватни или индивидуални права, или да обезбедуваат докази за водење на судски постапки, дополнително да бараат и предлагаат преземање на управни дејствија и донесување на потврди, извештаи и/или  други акти, за постапки кои се во тек, или врз основа на бараните податоци ќе бидат поведени постапки пред надлежните судови. 
Поради погоре наведеното, Агенцијата за заштита на правото за слободен пристап до информации од јавен карактер одлучи како во диспозитивот на ова Решение. 
Ова Решение е конечно во управната постапка и против него нема место за жалба.
ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.
                                                                                                                         Директор,
                                                                                                                       Петар Гајдов


